“Se armó el Belén” i “Perfectos desconocidos” arribe al Cine Tívoli com a avantsala al Nadal
2025-07-24

En l’equador del mes de desembre i a una setmana del Nadal, el cinema Tívoli de Burjassot segueix acostant les estrenes cinematogràfiques més capdavanteres d’estes dates a la ciutadania. Durant el cap de setmana del 15 al 17 de desembre, les pel·lícules que estaran en cartell són “Se armó el Belén”, una pel·lícula d’animació per a tota la família i Perfectos desconocidos”, el recent últim llargmetratge d’Álex de la Iglesia.

Recomanada per a tots els públics, “Se armó el Belén” és la nova creació de Sony Pictures que té com a protagonista a Bo, un petit burrer, però valent, que anhela una vida més enllà de la seua rutina diària en el molí del poble. Un dia reuneix el coratge necessari per a complir l’aventura dels seus somnis. En el seu viatge coneixerà a Ruth, una adorable ovella que ha perdut el seu ramat, i a Dave, un colom amb grans aspiracions. Durant el seu camí, en el qual segueixen a un Estel molt especial, trobaran a més a tres camells i a altres excèntrics animals. Tots ells es convertiran en els herois no reconeguts del primer Nadal. Amb el tema del Nadal com a rerefons, aquesta pel·lícula d’animació destinada al públic familiar està dirigida pel debutant Timothy Reckart, nominat a l’Oscar a Millor Curt d’Animació. “Se armó el Belén” es projectarà en el Tívoli el divendres 15 i el dissabte 16 de desembre a les 19h i també el diumenge 17 a les 17h.

L’última pel·lícula d’Álex de la Iglesia que, des de la seua estrena, no ha deixat de rebre l’aplaudiment del públic i de la crítica, és un remake de la reeixida comèdia italiana Perfetti sconosciuti. Belén Rueda, Eduardo Noriega, Ernesto Alterio, Dafne Fernández, Juana Acosta i Eduard Fernández donen vida a un grup d’amics que es reuneix per a sopar, una nit de lluna plena. Alfonso i Eva, els amfitrions de la vetlada, discuteixen alterats perquè els seus amics estan a punt d’arribar i el sopar no està preparat encara. Els convidats són dues parelles més amb les seues típiques desavinences i un amic solter que jura que la seua núvia està malalta i per açò no ha pogut acudir. Tot transcorre amb relativa normalitat fins que, de sobte, sorgeix la idea. Què passaria si deixaren els seus telèfons mòbils damunt de la taula, a l’abast de tots? Trucades, missatges, xats, notificacions de xarxes socials, la seua vida sencera compartida a l’instant sense embuts. Un joc innocent o una proposta perillosa? Els que vulguen veure com reaccionen aquests amics davant tan compromesa situació, poden acudir al Tívoli i gaudir de “Perfectos desconocidos” el divendres 15 i el dissabte 16 de desembre, a les 22:30h i el diumenge 17 de desembre, a les 19:30h.

Els dies pròpiament nadalencs, el 22, 23 i 25 de desembre, el Cinema Tívoli projectarà “Coco”, l’esperadísima nova pel·lícula de Píxar i “Jumanji: bienvenidos a la jungla”.